Ευριπίδης Στυλιανίδης

Ο Ευριπίδης Στυλιανίδης (Κομοτηνή, 8 Απριλίου 1966) είναι Έλληνας πολιτικός, Βουλευτής νομού Ροδόπης με τη Νέα Δημοκρατία και πανεπιστημιακός, Αναπληρωτής Καθηγητής Συνταγματικού Δικαίου στη Νομική Σχολή (Τμήμα Νομικής, Κατεύθυνσης Ελληνικού Δικαίου) του Ευρωπαϊκού Πανεπιστημίου Κύπρου.

Βιογραφικά στοιχεία
Γεννήθηκε στις 8 Απριλίου 1966 στην Κομοτηνή. Οι γονείς του ήταν εκπαιδευτικοί με καταγωγή από τις Σαράντα Εκκλησιές της Ανατολικής Θράκης. Αφού αποφοίτησε από το 1ο Λύκειο Κομοτηνής σπούδασε στη Νομική Σχολή του Δημοκρίτειου Πανεπιστημίου Θράκης, από την οποία αποφοίτησε το 1989. Το 1994 έγινε διδάκτορας Συνταγματικού Δικαίου από το Πανεπιστήμιο του Αμβούργου. Διετέλεσε μέλος του Κεντρικού Συμβουλίου της ΕΦΕΕ την περίοδο 1984-1989 και πρόεδρος της ΟΝΝΕΔ την περίοδο 1994-1995. Είναι δικηγόρος στον Άρειο Πάγο, ενώ έχει διδάξει ως επισκέπτης καθηγητής στο Πανεπιστήμιο Λευκωσίας. Μεταξύ 1996 και 2000 δίδαξε δημόσιο δίκαιο στο μεταπτυχιακό πρόγραμμα του Πανεπιστημίου Αθηνών.

Ήταν υποψήφιος ευρωβουλευτής το 1994 και εξελέγη για πρώτη φορά βουλευτής Ροδόπης στις εκλογές του 2000. Κατά το διάστημα 2001-2004 διετέλεσε Αναπληρωτής Τομεάρχης Εξωτερικών της ΝΔ εκλεγμένος από την Κοινοβουλευτική Ομάδα. Διετέλεσε Υφυπουργός Εξωτερικών(2004-2007), Υπουργός Εθνικής Παιδείας και Θρησκευμάτων(2007-2009), Υπουργός Μεταφορών και Επικοινωνιών(2009), Υπουργός Εσωτερικών(2012-2013) και Επικεφαλής της Ελληνικής Αντιπροσωπείας στην Κοινοβουλευτική Συνέλευση του ΝΑΤΟ(2013-2015).

Έχει τιμηθεί με διακρίσεις από την Αυστρία, τη Γερμανία, την Ουγγαρία, τη Δανία, και το Βέλγιο για την ανάπτυξη διμερών σχέσεων με την Ελλάδα.

Έχει δημοσιεύσει πάνω από 30 άρθρα και ανακοινώσεις σε Ελλάδα και εξωτερικό. Είναι παντρεμένος με τη Στεργιούλα (Γιούλη) Παπαχρήστου, με την οποία έχει τρία παιδιά. Μιλά αγγλικά και γερμανικά.

 Πολιτική σταδιοδρομία 
Η πολιτική του διαδρομή ξεκίνησε ως Πρόεδρος των μαθητών του 1ου Λυκείου Κομοτηνής. Ως Γραμματέας ΔΑΠ-ΝΔΦΚ Θράκης την ανέδειξε πρώτη για πρώτη φορά στο Δημοκρίτειο Πανεπιστήμιο. Εκλέχθηκε Πρόεδρος του Ε.Γ. της ΟΝΝΕΔ(1994-1995) και πρόσφατα επανεξελέγη μέλος της Εκτελεστικής Γραμματείας της Νέας Δημοκρατίας.

 Υφυπουργός Εξωτερικών 
Μετά τις εκλογές του 2004, όπου εκλέχθηκε πρώτος βουλευτής Ροδόπης, ανέλαβε στις 10 Μαρτίου του 2004 τη θέση του Υφυπουργού Εξωτερικών στη κυβέρνηση Κωνσταντίνου Καραμανλή. Τα σημαντικότερα έργα κατά τη διάρκεια της θητείας του, ήταν η θεσμοθέτηση οικονομικού σχεδίου για τα Βαλκάνια καθώς και οι υπογραφές για τους αγωγούς φυσικού αερίου Αζερμπαϊτζάν-Τουρκίας-Ελλάδας και πετρελαίου Μπουργκάς-Αλεξανδρούπολη.

Υπουργός Εθνικής Παιδείας και Θρησκευμάτων
μικρογραφία|Ο Στυλιανίδης (κέντρο) με τον Μίμη Πλέσσα (αριστερά) και τον Γιάννη Μαρκόπουλο το 2008Μετά το πέρας των βουλευτικών εκλογών του 2007, ο Ευριπίδης Στυλιανίδης αναλαμβάνει τις αρμοδιότητες του Υπουργού Εθνικής Παιδείας και Θρησκευμάτων.

Ο Ευριπίδης Στυλιανίδης με υπουργική απόφαση εφάρμοσε τον νέο Νόμο Πλαίσιο για τα πανεπιστήμια, ενισχύοντας την αυτοδιοίκηση των ΑΕΙ και διασφαλίζοντας την αξιοκρατία στην εκλογή και εξέλιξη των διδασκόντων.

Παράλληλα επιτεύχθει η ευρυθμία των ΑΕΙ με τη θέσπιση εσωτερικών κανονισμών και καθιερώθηκε η ελευθερία επιλογής συγγραμμάτων για τους φοιτητές.

Ταυτόχρονα, καθιέρωσε την καθολική ψηφοφορία των φοιτητών για την ανάδειξη των διοικήσεων των ΑΕΙ, ενισχύοντας έτσι τη δημοκρατία στο πανεπιστημιακό περιβάλλον.

Στην συνέχεια του κοινοβουλευτικού έργου επικεντρώθηκε στην αναβάθμιση των ΤΕΙ και οργάνωσε αυτοδύναμα Μεταπτυχιακά Προγράμματα, κατοχυρώνοντας τα επαγγελματικά δικαιώματα των πτυχιούχων ΤΕΙ.

Υπουργός Μεταφορών και Επικοινωνιών
Με τον ανασχηματισμό της 7ης Ιανουαρίου του 2009, ο Ευριπίδης Στυλιανίδης διορίστηκε υπουργός Μεταφορών, θέση που κράτησε μέχρι τις 7 Οκτωβρίου 2009. Επιχείρησε να αναβαθμίσει τις αστικές συγκοινωνίες των πόλεων, με γνώμονα την προστασία του περιβάλλοντος, μείωσε στο μισό τη τιμή του εισιτηρίου για ορισμένες ομάδες ατόμων ενώ επέτρεψε στα ταξί να κυκλοφορούν στις λεωφορειολωρίδες.

Κατά τη διάρκεια της θητείας του, κατέβαλε προσπάθειες για την αναβάθμιση των αστικών συγκοινωνιών, με έμφαση στην προστασία του περιβάλλοντος. Ξεκίνησε η διαβούλευση με τους ΟΤΑ για την αναμόρφωση του δικτύου συγκοινωνιών του Λεκανοπεδίου. Ενσωματώθηκαν 320 νέα αντιρρυπαντικά οχήματα στις αστικές συγκοινωνίες, 200 λεωφορεία φυσικού αερίου, 20 ηλεκτρικά λεωφορεία, και πραγματοποιήθηκε η πιλοτική εφαρμογή υβριδικών και τεχνολογίας υδρογόνου λεωφορείων, καθώς και η κατασκευή ποδηλατοδρόμων.

Όσο αναφορά στο κόμιστρο των αστικών συγκοινωνιών, στηρίχθηκαν συγκεκριμένες κοινωνικές ομάδες με τη μείωση του εισιτηρίου στα μέσα μαζικής μεταφοράς για νέους, μαθητές, σπουδαστές και πολίτες άνω των 65 ετών. Σε συνεργασία με τους ιδιοκτήτες ΚΤΕΛ «πάγωσε» η τιμή των εισιτηρίων για όλη την Ελλάδα.

Επίσης, αναστάλθηκε η καταβολή τελών χρήσης αεροδρομίου σε όλα τα περιφερειακά αεροδρόμια της χώρας, με σκοπό την τόνωση της τουριστικής κίνησης και την ανάπτυξη της ελληνικής περιφέρειας. Παράλληλα, υπό την ηγεσία του, προχώρησε στην επίλυση του χρονίζοντος ζητήματος της Ολυμπιακής.

Αναβαθμίστηκαν οι υπηρεσίες των ταξί με την υπογραφή νέου κανονισμού λειτουργίας και τον εξορθολογισμό του κομίστρου τους.

Τέλος, ολοκληρώθηκε το σχέδιο για την ανασυγκρότηση του ΟΣΕ και την προσαρμογή του στη νέα πραγματικότητα των μεταφορών. Στόχος ήταν η αναβάθμιση και η επέκταση των σιδηροδρομικών δικτύων τόσο για τις μετακινήσεις των πολιτών όσο και για τις μεταφορές εμπορευμάτων, ώστε να βελτιωθούν οι παρεχόμενες υπηρεσίες στο κοινωνικό σύνολο. Προβλέφθηκε, η λειτουργία Εμπορευματικών Κέντρων και η ανάπτυξη των συνδυασμένων μεταφορών, με σιδηροδρομική σύνδεση των Κέντρων με λιμάνια και βιομηχανικές ζώνες. Προχώρησαν, οι απαραίτητες κατασκευές για τη λειτουργία του Εμπορευματικού Κέντρου στο Θριάσιο και προγραμματίστηκε η κατασκευή αντίστοιχου στη Θεσσαλονίκη. Στον άξονα Αθήνα-Θεσσαλονίκη πραγματοποιήθηκαν έργα που, μετά την ολοκλήρωσή τους με ηλεκτροκίνηση και τηλεδιοίκηση, η διαδρομή Αθήνα-Θεσσαλονίκη διαρκεί λιγότερο από 3 ώρες και 30 λεπτά.

 Υπουργός Εσωτερικών 
Μετά τις εκλογές του Ιουνίου του 2012, και συγκεκριμένα στις 21 Ιουνίου 2012, ο Αντώνης Σαμαράς, του ανέθεσε το Υπουργείο Εσωτερικών το οποίο διατήρησε μέχρι τις 24 Ιουνίου 2013.

Κατά τη διάρκεια της θητείας του, προχώρησε σε σημαντικές πρωτοβουλίες για την ενίσχυση και βελτίωση της Τοπικής Αυτοδιοίκησης (ΟΤΑ).

Ένα από τα κύρια έργα του ήταν να δημιουργηθεί πλεόνασμα στους Οργανισμούς Τοπικής Αυτοδιοίκησης. Για την επίτευξη του πλεονάσματος με απόφαση του Υπουργού συστήνεται το Οικονομικό Παρατηρητήριο Αυτοτέλειας των ΟΤΑ, επιτρέποντας στο Υπουργείο να παρεμβαίνει σε περιπτώσεις οικονομικών αποκλίσεων, δίχως να αποκλίνετε η συνταγματική αυτοτέλεια των Δήμων και των Περιφερειών. 

Μέσω τροπολογιών του στη Βουλή βοήθησε τους δήμους και τις περιφέρειες που πετύχαιναν θετικά αποτελέσματα να αξιοποιήσουν κονδύλια, ενώ ρύθμισε τα χρέη των δήμων. Ο Ευριπίδης Στυλιανίδης προώθησε προς ψήφιση στη Βουλή το νόμο 4147/2013, με τον οποίο επιλύθηκαν σημαντικά ζητήματα για την Αυτοδιοίκηση ενώ ανέλαβε πρωτοβουλίες με συναρμόδια Υπουργεία για να στηρίξει την Τοπική Αυτοδιοίκηση και τις υπηρεσίες της προς τους πολίτες, κάνοντας θεματικές συσκέψεις με τα Υπουργεία Ανάπτυξης, Εργασίας, Τουρισμού, Περιβάλλοντος.

Μεγάλο μέρος των κοινωνικών παροχών των δήμων συνεχίστηκε παρά τη δυσχερή οικονομική κατάστασή τους. Ο Υπουργός παράλληλα στήριξε τα κοινωνικά δίκτυα των ΟΤΑ στον Πόλεμο Κατά της Φτώχειας και συνεργάστηκε στενά με φορείς της Αυτοδιοίκησης (ΚΕΔΕ και ΕΝΠΕ) και τους εργαζομένους στην Αυτοδιοίκηση (ΠΟΕ-ΟΤΑ και ΠΟΠ-ΟΤΑ), πιστεύοντας ότι οι μεταρρυθμίσεις πρέπει να έχουν τη στήριξη της κοινωνίας και των εργαζομένων. Ο ενοποιημένος προϋπολογισμός της αυτοδιοίκησης παρουσίαζε πλεόνασμα 493,4 εκατ. ευρώ όταν παρέδωσε το Υπουργείο, τον Ιούνιο του 2013, έναντι ελλείμματος τον Ιούνιο του 2012.

Με το πρόγραμμα εξόφλησης ληξιπρόθεσμων υποχρεώσεων εξασφάλισε πάνω από 800 εκατ. ευρώ για την αυτοδιοίκηση, συμβάλλοντας αποφασιστικά στην οικονομική εξυγίανση των Δήμων και των Νομικών τους Προσώπων, στην ανάκτηση της αξιοπιστίας τους και στην αναθέρμανση των τοπικών αγορών. Μέχρι τον Ιούνιο του 2013 είχαν διοχετευθεί στην αγορά πάνω από 300 εκατ. ευρώ.

Προχώρησε την υλοποίηση του Οδικού Χάρτη, δίνοντας έμφαση στην αξιολόγηση των ΟΤΑ και στη δημιουργία σύγχρονων και ευέλικτων οργανογραμμάτων, καθώς και στον εκσυγχρονισμό των διαδικασιών για τη δημιουργία του Δήμου του Μέλλοντος. Στήριξε τη λειτουργία των Κέντρων Ημερήσιας Φροντίδας Ηλικιωμένων (ΚΗΦΗ) και εξασφάλισε 300 εκατ. ευρώ από το ΕΣΠΑ για τους παιδικούς σταθμούς στη διετία 2012-2014.

Παράτεινε για ένα χρόνο τη λειτουργία του Προγράμματος «Βοήθεια στο Σπίτι», εξυπηρετώντας πάνω από 80.000 ηλικιωμένους και άτομα με αναπηρία (ΑμΕΑ). Κατέβαλε πάνω από 100 εκατ. ευρώ για τις λειτουργικές δαπάνες των σχολικών μονάδων και πάνω από 30 εκατ. ευρώ για επενδυτικές δαπάνες. Δημιούργησε νέο θεσμικό πλαίσιο για τη μεταφορά των 200.000 δικαιούχων μαθητών από και προς τις σχολικές μονάδες, αποπληρώνοντας παράλληλα το μεγαλύτερο μέρος των οφειλομένων προς τους μεταφορείς. 

Ακόμη, προετοίμασε το θεσμικό πλαίσιο για το δικαίωμα ψήφου των ομογενών και ένα σύγχρονο θεσμικό πλαίσιο για το πολιτικό χρήμα. Συμβάλλοντας στην ενίσχυση των ελληνογερμανικών σχέσεων, προώθησε την ανταλλαγή τεχνογνωσίας μεταξύ των ΟΤΑ των δύο χωρών.

 Εκλογές 2015 
Στις ελληνικές βουλευτικές εκλογές Σεπτεμβρίου 2015 ο Στυλιανίδης απέτυχε να επανεκλεγεί, λόγω του εκλογικού νόμου που προβλέπει για τις τριεδρικές Περιφέρειες, για λόγους εξομάλυνσης να χάνει την έδρα το δεύτερο κόμμα και να την παίρνει το τρίτο. Έτσι, παρότι η ΝΔ κατατάχθηκε δεύτερο κόμμα, με περισσότερες ψήφους από το τρίτο Ποτάμι, τη θέση του έλαβε ο Αχμέτ Ιλχάν από το Ποτάμι. Εξελέγη εκ νέου βουλευτής Ροδόπης στις βουλευτικές εκλογές του 2019.

 Κοινοβουλευτική δραστηριότητα έως σήμερα 
Ο Ευριπίδης Στυλιανίδης είναι εκπρόσωπος της Ελλάδας στην Κοινοβουλευτική Συνέλευση του Συμβουλίου της Ευρώπης και διακεκριμένο μέλος στις Επιτροπές Νομικών Υποθέσεων, Πολιτικής Παρακολούθησης και Επιλογής Δικαστών του Ευρωπαϊκού Δικαστηρίου Δικαιωμάτων του Ανθρώπου. Έχει διατελέσει μεταξύ άλλων επικεφαλής της Ελληνικής αντιπροσωπείας στην Κοινοβουλευτική Συνέλευση του ΝΑΤΟ. Εκπροσώπησε τη Βουλή των Ελλήνων στη συνέλευση για το Ευρωπαϊκό Σύνταγμα.

Κατά την Θ´ Αναθεωρητική Βουλή(2019-2023) προήδρευσε με επιτυχία στην Επιτροπή Αναθεώρησης του Συντάγματος και ήταν μέλος στις Κοινοβουλευτικές Επιτροπές, Εξωτερικών και Άμυνας, Θεσμών και Διαφάνειας, Μορφωτικών Υποθέσεων, Δημόσιας Διοίκησης και Δικαιοσύνης, Κανονισμού της Βουλής, Αποδήμου Ελληνισμού, Εφαρμογής των αποφάσεων του Ευρωπαϊκού Δικαστηρίου καθώς και της Διακομματικής Επιτροπής για τη Θράκη. 

Δείτε επίσης
 Απαλλαγή από το μάθημα των Θρησκευτικών στην Ελλάδα

Παραπομπές

Εξωτερικοί σύνδεσμοι
Η προσωπική του Ιστοσελίδα
Βιογραφικό του στο site του Κοινοβουλίου
Η σελίδα του στο flickr

Κατηγορία:Έλληνες υπουργοί Εθνικής Παιδείας και Θρησκευμάτων
Κατηγορία:Έλληνες υπουργοί Μεταφορών και Επικοινωνιών
Κατηγορία:Έλληνες υφυπουργοί Εξωτερικών
Κατηγορία:Βουλευτές Ροδόπης
Κατηγορία:Βουλευτές εκλεγμένοι με τη Νέα Δημοκρατία
Κατηγορία:Έλληνες νομικοί
Κατηγορία:Έλληνες πολιτικοί του 21ου αιώνα
Κατηγορία:Πρόεδροι της ΟΝΝΕΔ
Κατηγορία:Απόφοιτοι της Νομικής Σχολής του Δημοκρίτειου Πανεπιστημίου Θράκης